FNB wil kliënte wat inent beloon(Argieffoto ter illustrasie: Unsplash) FNB wil miljoene rande weggee aan kliënte ter ondersteuning van pogings om die uitwerking van die Covid-19-pandemie deur inenting te verminder. Die bank gaan oor die volgende drie maande R18 miljoen weggee as aansporing vir mense om gesond te leef. Kliënte van die bank wat ingeënt is staan die kans om tot R6 miljoen te wen deur ŉ maandelikse trekking. Hulle kan R3 miljoen wen net omdat hulle teen Covid-19 ingeënt is, nog R2 miljoen as die kliënt ingeënt is en ŉ polis by FNB Life het en nog R1 miljoen as die persoon wat ingeënt is ouer is as 60. “Deur ons lewensversekeringsafdeling het ons eerstehands die verwoestende uitwerking van Covid-19 in sterftes en afleggings gesien. Ons gaan voort om ons kliënte deur ŉ verskeidenheid maatreëls – soos om versekeringseise te versnel – te ondersteun, maar wil ook welstand bevorder deur ons nav>> Wellness-funksie op die FNB-app om die uitwerking van Covid-19 op lewens en inkomste te verminder,” sê Lee Bromfield, hoof van FNB Life. “As ŉ verantwoordelike maatskaplike burger glo ons hoë vlakke van inenting is belangrik vir die heropening van die plaaslike ekonomie.” Bromfield sê hoewel inenting ŉ persoonlike keuse bly, glo FNB steeds dat dit, tesame met die streng nakoming van gesondheidsprotokolle, deurslaggewend is om die uitwerking van die pandemie te verminder. “Ons sien die inentingsprogram as ŉ manier om die sterftekoers van kliënte te verminder en ons kliënte aan te moedig om te oorweeg om ingeënt te word – nie net vir hul eie gesondheidsvoordele nie, maar ook tot voordeel van die ekonomie en die breër samelewing.” Die bank is deel van verskeie bedryfsinisiatiewe waar geldelike verligting gegee word vir mense en ondernemings wat deur Covid-19 geraak is. Die bank het byna 600 van sy takke landwyd beskikbaar gestel om sy kliënte te help om vir die entstof te registreer. Skryf só in: Gaan na die FNB-app en aanvaar die nav>> Wellness Terms and Conditions. Stel jou gesondheidsprofiel op om toegang tot die entstof-status-opsie te kry. Kies daar die opsie dat jy ingeënt is en aanvaar die terme en voorwaardes om in aanmerking vir die kompetisie te kom. Die eerste wenner word in November aangewys.